Pankki tarjoaa ensi kuusta alkaen kokeiluluonteisesti lauantaiaikoja esimerkiksi asuntolaina- ja säästöneuvotteluille. Kokeilussa on tosin mukana vain 13 konttoria.

Nordea-pankki vastaa toimistotyötä tekevien asiakkaidensa huutoon ja pitää osaa konttoreistaan auki myös lauantaisin (siirryt toiseen palveluun). Nordea perustelee lauantaityötä sillä, että ihmisillä on viikonloppuisin paremmin aikaa säästö- ja lainaneuvotteluihin. Lauantaikokeilu kestää yhden vuoden syyskuusta alkaen ja koskee etukäteen varattavia neuvotteluaikoja.

Nordean henkilökunta on mukana kokeilussa vapaaehtoispohjalta. Pankin mukaan halukkaita lauantaineuvottelijoita on etukäteen ilmoittautunut runsaasti.

Lauantaityöt alkavat Espoossa, Helsingissä, Hyvinkäällä, Joensuussa, Jyväskylässä, Järvenpäässä, Kouvolassa, Lahdessa, Seinäjoella, Tampereella ja Turussa. Jatkosta ja mahdollisesta laajenemisesta päätetään kokemusten perusteella.

Nordealaisten ammattiliitto Nousun mukaan kyseessä on paikallisesti tehty sopimus, mihin liitto ei ole nähnyt syytä puuttua. Rahoitusalan työehtosopimus sinänsä estää normaalin pankkityön teettämisen lauantaipäivinä.

– Työehtosopimuksella on ollut mahdollista tehdä tällaisia paikallisia sopimuksia. Silloin se koskee vain sen paikallisen sopimuksen tehneitä tahoja, nyt nimenomaan Nordea Pankki Suomea ja sen henkilöstöä, kertoo Jari Kaitosuo ammattiliitto Nousun edunvalvontayksiköstä.

– Kun julkisuudessakin on paljon puhuttu siitä, että paikallisesti sovittaisiin asioita, siinä mielessä tämä on varmasti hyvä prosessi.

Yksi hallituksen kärkihankkeista on nimenomaan työelämän paikallisen sopimisen edistäminen.

Nousun jäsenistöstä 80 prosenttia on naisia, isoksi osaksi 30–40-vuotiaita. Nousun Jari Kaitosuo huomauttaa, että pankkipalvelujen laventamisessa lauantaille myös muun yhteiskunnan on pystyttävä tätä tukemaan – esimerkiksi päivähoitopalveluissa.

– Millaiseen tilanteeseen tämä asettaa perheelliset ja pystytäänkö varmistamaan, että tämä perustuu vapaaehtoisuuteen, jos tämä lähtee laajenemaan?, hän kysyy.

Kun mukana on vasta toistakymmentä konttoria, halukkaita löytyy helposti, mutta Kaitosuo epäilee saman toteutumista isossa mittakaavassa.

– Juuri sen takia joku perheestä on saattanut hakeutua tälle alalle, että on kohtuullisen säännöllinen maanantaista perjantaihin ulottuva työ.